অ্যালেন হোয়ারটন

অ্যালেন হোয়ারটন (; জন্ম: ৩০ এপ্রিল, ১৯২৩ - মৃত্যু: ২৬ আগস্ট, ১৯৯৩) ল্যাঙ্কাশায়ারের হেউড এলাকায় জন্মগ্রহণকারী ইংরেজ আন্তর্জাতিক ক্রিকেটার ও রাগবি লীগ খেলোয়াড় ছিলেন। ইংল্যান্ড ক্রিকেট দলের অন্যতম সদস্য ছিলেন তিনি। ১৯৪৯ সালে সংক্ষিপ্ত সময়ের জন্যে ইংল্যান্ডের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর ইংরেজ ক্রিকেটে ল্যাঙ্কাশায়ার ও লিচেস্টারশায়ার দলের প্রতিনিধিত্ব করেন। দলে তিনি মূলতঃ বামহাতি ব্যাটসম্যান হিসেবে খেলতেন। এছাড়াও, ডানহাতি মিডিয়াম বোলিংয়ে পারদর্শী ছিলেন অ্যালেন হোয়ারটন।
ল্যাঙ্কাশায়ারের হেউড এলাকায় অ্যালেন হোয়ারটনের জন্ম। ১৯৪৬ সাল থেকে ১৯৬৩ সাল পর্যন্ত অ্যালেন হোয়ারটনের প্রথম-শ্রেণীর খেলোয়াড়ী জীবন চলমান ছিল। ল্যাঙ্কাশায়ারের পক্ষে ১৫ বছর অতিক্রান্ত করেন। পাশাপাশি, লিচেস্টারশায়ারে তিন বছর কাটান।
আক্রমণধর্মী বামহাতি ব্যাটসম্যান হিসেবে অ্যালেন হোয়ারটনের সুনাম ছিল। ব্যাটিংয়ের পাশাপাশি কার্যকরী ডানহাতি মিডিয়াম বোলার ছিলেন অ্যালেন হোয়ারটন। প্রায়শঃই থিতু হয়ে আসা জুটি ভাঙ্গতে তৎপরতা দেখাতেন। সাত খেলায় তিনটি শতরানের ইনিংস খেলার পর টেস্টে তাকে অন্তর্ভুক্ত করা হয়। শুরুতে তাকে বেশ প্রতিশ্রুতিশীল ব্যাটসম্যান হিসেবে ধারণা করা হয়েছিল। গোলাপের খেলায় ৭৩ রানে অপরাজিত ছিলেন তিনি।
১৯৫০-এর দশকের পুরোটা সময় ল্যাঙ্কাশায়ারকে শক্তিশালী ব্যাটিং অবস্থানে নিয়ে আসতে অনন্য ভূমিকা রাখেন। নয় মৌসুমে সহস্র রানের মাইলফলক স্পর্শ করেন। এছাড়াও, বেশ কয়েকটি খেলায় দলকে নেতৃত্ব দিয়েছিলেন তিনি। খেলোয়াড়ী জীবনের শেষদিকে ল্যাঙ্কাশায়ারের ইনিংস উদ্বোধনে নামতেন। তন্মধ্যে, ১৯৫৬ সালে সবুজ ঘাসে পূর্ণ উইকেটে সফররত অস্ট্রেলিয়া একাদশের বিপক্ষে দূর্দান্ত সেঞ্চুরি করেছিলেন অ্যালেন হোয়ারটন। ১৯৩৪ সালে আর্নেস্ট টিল্ডসলে’র পর প্রথম ল্যাঙ্কাশায়ারীয় হিসেবে অস্ট্রেলিয়ার বিপক্ষে সেঞ্চুরি করার কৃতিত্ব প্রদর্শন করেন।
১৯৬১ সালে লিচেস্টারশায়ারের দিকে ধাবিত হন। সাবেক ইয়র্কশায়ারীয় ও ইংরেজ ব্যাটসম্যান উইলি ওয়াটসন দলের অধিনায়কের দায়িত্বে ছিলেন। বেশ দূর্বলতম দলটিকে সাময়িকভাবে উত্থানে ভূমিকা পালন করেন। ১৯৬১ ও ১৯৬২ সালে আবারও সহস্র রান স্পর্শ করেন। এর পরের বছর খেলে অবসর গ্রহণ করেন তিনি।
১৯৫৮ সালে আর্থিক সুবিধা গ্রহণের খেলার জন্যে মনোনীত হন। তবে, ঐ খেলাটি তার জন্যে কালো অধ্যায়রূপে বিবেচিত হয়। ল্যাঙ্কাশায়ার দল সারে দলের কাছে মাত্র ২৭ রানে অল-আউট হয়ে যায়। সমগ্র খেলোয়াড়ী জীবনে ৪৮২টি খেলায় অংশ নেন তিনি। এ পর্যায়ে ৩২.২৪ গড়ে ২১,৭৯৬ রান তুলতে পেরেছিলেন তিনি।
সমগ্র খেলোয়াড়ী জীবনে একটিমাত্র টেস্টে অংশগ্রহণ করেছেন অ্যালেন হোয়ারটন। ১১ জুন, ১৯৪৯ তারিখে লিডসে সফরকারী নিউজিল্যান্ড দলের বিপক্ষে টেস্ট ক্রিকেটে অভিষেক ঘটে তার। এটিই তার একমাত্র টেস্টে অংশগ্রহণ ছিল।
১৯৪৯ সালে হেডিংলিতে সফরকারী নিউজিল্যান্ডের বিপক্ষে টেস্ট খেলায় অন্তর্ভুক্ত করা হয়। রানার হিসেবে সিরিল ওয়াশব্রুকের সেঞ্চুরি করতে ভূমিকা রাখেন। এরপর ব্যাট হাতে তিনি মাত্র ৭ ও ১৩ রান তুলেছিলেন। লর্ডসে অনুষ্ঠিত পরের খেলায় অংশগ্রহণের পূর্বে আঘাতের কবলে পড়েন। এরপর আর তাকে টেস্ট খেলায় অংশগ্রহণের জন্যে আমন্ত্রণ জানানো হয়নি।
১৭ জুলাই, ১৯৫৮ তারিখে দ্য টাইমসে প্রেরিত চিঠিতে স্বাক্ষরকারীদের অন্যতম ছিলেন। এতে আন্তর্জাতিক ক্রীড়াঙ্গনে বর্ণবাদবিরোধী নীতির বিরুদ্ধে অবস্থান করেন ও অলিম্পিকে জাতিগত সমতা আনয়ণে নীতি ঘোষণায় রক্ষণাত্মক দৃষ্টিভঙ্গীর বহিঃপ্রকাশ ঘটান।
১৯৬৫ সালে সংক্ষিপ্ত সময়ের জন্যে কাম্বারল্যান্ডের পক্ষে খেলেন। ক্রিকেটের পাশাপাশি রাগবি লীগের খেলোয়াড় হিসেবে দক্ষতা দেখিয়েছেন। স্যালফোর্ড দলের পক্ষে রাগবি লীগে অংশ নিয়েছেন। ক্রিকেটের বাইরে ম্যাজিস্ট্রেট ছিলেন অ্যালেন হোয়ারটন। এরপর, কোলনে শিক্ষকতা পেশায় ফিরে যান। কোলন প্রাইমেট হাই স্কুলে ইংরেজ শিক্ষক হিসেবেও সম্মান কুড়িয়েছিলেন। জেপি হিসেবে দীর্ঘদিন কাজ করে গেছেন।
২৬ আগস্ট, ১৯৯৩ তারিখে ৭০ বছর বয়সে ল্যাঙ্কাশায়ারের কোলন এলাকায় অ্যালেন হোয়ারটনের দেহাবসান ঘটে।